Дзмітрый Маратавіч з самага пачатку хацеў працаваць у школе, прычым выключна ў сваёй краіне. Справа ў тым, што ён скончыў філалагічны факультэт Вільнюскага педагагічнага ўніверсітэта (цяпер гэта Літоўскі ўніверсітэт адукацыйных навук) і мог застацца настаўнічаць у Вільнюсе. Але малады педагог вярнуўся дадому, бо хацеў працаваць на карысць беларускай адукацыі. Дарэчы, яго дыплом аб заканчэнні ўніверсітэта ў Літве прызнаецца ў нас афіцыйна, бо паміж Беларускім дзяржаўным педагагічным універсітэтам імя Максіма Танка і ўніверсітэтам у Вільнюсе заключаны адпаведны дагавор.